NVG besluit oor vervolging van platejoggiesDJ Fresh. (Foto: Facebook) Die platejoggies DJ Fresh en Euphonik het in ŉ gesamentlike verklaring aangekondig dat die Nasionale Vervolgingsgesag (NVG) alle aanklagte teen hulle laat vaar het. Maroela Media het vroeër berig ’n vrou het verlede maand aantygings op Twitter gemaak oor ŉ beweerde voorval wat glo in 2011 gebeur het. ŉ Klag is ook by die Sunnyside-polisiestasie aanhangig gemaak. Die twee platejoggies sê nou nadat die saak teen hulle ondersoek is, het die hoofaanklaer besluit dat daar nie meriete in die saak is nie en besluit het om hulle nie te vervolg nie. pic.twitter.com/4ZnpeLZ6q8 — Euphonik™♛ (@euphonik) February 15, 2021 Die NVG het nog nie self die besluit bevestig nie. “Soos ons tevore gesê het, hierdie is vals aantygings en dit stem ons bedroef dat geslagsgeweld, ŉ ernstige krisis in Suid-Afrika, op hierdie manier as wapen gebruik is.” Die twee het hul vriende, familie, ondersteuners en regspan bedank. Primedia Broadcasting, eienaar van die radiostasie 94.7, het verlede week gesê hy het in die lig van onlangse ernstige bewerings teen hulle besluit om DJ Fresh (Thato Sikwane) en Euphonik (Themba Nkosi) se uitsaaikontrakte finaal te beëindig. Die twee het daartoe ingestem dat hul kontrakte beëindig word. Hulle het vroeër ook op Twitter aangekondig dat hulle al hul openbare verskynings gaan hervat.